**Αθήνα:** 06.09.2019

**Αρ. Πρωτ.:** 1170

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Διακρίσεις στην ακαδημαϊκή κοινότητα: Οι φοιτητές με αναπηρία χάνουν ένα εξάμηνο!**

Την άμεση παρέμβασή της ώστε άμεσα να εκδοθεί η εγκύκλιος για την υποβολή ηλεκτρονικού Μηχανογραφικού Δελτίου για την εισαγωγή των υποψηφίων που πάσχουν από σοβαρές παθήσεις στην Τριτοβάθμια Εκπαίδευση, [ζητά με επείγουσα επιστολή της η ΕΣΑμεΑ από την υπουργό Παιδείας Ν. Κεραμέως.](https://www.esamea.gr/our-actions/ypdbmth/4307-i-esamea-zitaei-i-akadimaiki-xronia-na-xekinaei-tin-idia-imera-gia-oloys-toys-foitites) Παράλληλα ζητά την οριστική επίλυση του εν λόγω ζητήματος, ώστε στα επόμενα έτη, η έκδοση της εγκυκλίου να γίνεται έγκαιρα, πριν την έναρξη του διδακτικού έτους, προκειμένου όλοι οι φοιτητές να ξεκινούν το έτος τους ταυτόχρονα και να μην υπάρχουν επιτυχόντες δύο ταχυτήτων.

Όπως είναι γνωστό, κατ΄ εφαρμογή των διατάξεων του άρθρου 35 του Ν.3794/2009, σύμφωνα με τις οποίες ορίζεται η διαδικασία εισαγωγής των υποψηφίων που πάσχουν από σοβαρές παθήσεις στην Τριτοβάθμια Εκπαίδευση σε ποσοστό 5% επιπλέον των θέσεων εισακτέων, χωρίς εξετάσεις, εκδίδεται κάθε χρόνο εγκύκλιος από το υπουργείο Παιδείας με θέμα την υποβολή ηλεκτρονικού Μηχανογραφικού Δελτίου για την εισαγωγή των προαναφερόμενων υποψηφίων στην Τριτοβάθμια Εκπαίδευση.

Ακόμη και σήμερα η εν λόγω εγκύκλιος για το έτος 2019 δεν έχει δημοσιευθεί, γεγονός που σημαίνει την καθυστέρηση της ανακοίνωσης των αποτελεσμάτων των υποψηφίων που θα εισαχθούν στην τριτοβάθμια εκπαίδευση, με αποτέλεσμα να χάσουν οι επιτυχόντες το πρώτο εξάμηνο διδασκαλίας.

Το γεγονός αυτό έρχεται σε αντίθεση με τις επιταγές της Διεθνούς Σύμβασης του ΟΗΕ για τα Δικαιώματα των ατόμων με αναπηρία, την οποία η χώρα μας μαζί με το προαιρετικό πρωτόκολλό της επικύρωσε με το Ν.4074/12 και ως εκ τούτου οφείλει να θέσει σε εφαρμογή σε εθνικό επίπεδο, όπου στο άρθρο 24 «Εκπαίδευση» αναφέρεται ότι τα Κράτη Μέλη οφείλουν να διασφαλίζουν ότι τα άτομα με αναπηρία μπορούν να έχουν πρόσβαση σε μία ποιοτική και δωρεάν εκπαίδευση, σε ίση βάση με τους άλλους, στις κοινότητες στις οποίες ζουν και θα λαμβάνουν την υποστήριξη που απαιτείται εντός του εκπαιδευτικού συστήματος για να διευκολύνουν την αποτελεσματική τους εκπαίδευση.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |